6)

direktīvas 6. un 7. pantu aizstāj ar šādiem pantiem: “6. pants Apspriešanas un pārredzamības mehānisms Izņemot gadījumus, uz kuriem attiecas 7. panta 9. punkts, 20. vai 21. pants, dalībvalstis nodrošina to, ka valsts pārvaldes iestādes dod ieinteresētajām aprindām iespēju pieņemamā termiņā izteikt komentārus par pasākuma projektu, ja minētās iestādes plāno saskaņā ar šo direktīvu vai īpašajām direktīvām veikt pasākumus, vai arī plāno noteikt ierobežojumus saskaņā ar 9. panta 3. punktu un 9. panta 4. punktu, un kam ir būtiska ietekme uz konkrēto tirgu. Valsts pārvaldes iestādes dara zināmas valstī piemērojamās apspriešanas procedūras. Dalībvalstis nodrošina vienota informācijas centra izveidi, ar kura starpniecību ir pieejamas visas pašreizējās apspriešanas. Valsts pārvaldes iestāde publisko apspriešanas rezultātus, izņemot gadījumus, kad informācija ir konfidenciāla saskaņā ar Kopienas un valsts tiesību aktiem par uzņēmējdarbības konfidencialitāti. 7. pants Elektronisko komunikāciju iekšējā tirgus konsolidācija 1. Pildot uzdevumus saskaņā ar šo direktīvu un īpašajām direktīvām, valsts pārvaldes iestādes maksimāli ņem vērā 8. pantā izklāstītos mērķus, ciktāl tie attiecas uz iekšējā tirgus darbību. 2. Valsts pārvaldes iestādes, pārskatāmi sadarbojoties savā starpā un ar Komisiju un ETRG, veicina iekšējā tirgus attīstību, lai nodrošinātu šīs direktīvas un īpašo direktīvu noteikumu konsekventu piemērošanu visās dalībvalstīs. Tālab tās jo īpaši sadarbojas ar Komisiju un ETRG, lai noteiktu instrumentus un tiesiskās aizsardzības līdzekļus, kas ir vislabāk piemēroti konkrētu situāciju risināšanai tirgū. 3. Izņemot gadījumus, kad saskaņā ar 7.a pantu pieņemtajos ieteikumos vai pamatnostādnēs ir paredzēts citādi, ja valsts pārvaldes iestāde pēc 6. pantā minētās apspriešanas beigām plāno veikt pasākumu: a) uz ko attiecas šīs direktīvas 15. vai 16. pants vai Direktīvas 2002/19/EK (Piekļuves direktīva) 5. vai 8. pants; un b) kas ietekmētu tirdzniecību starp dalībvalstīm, tā saskaņā ar 5. panta 3. punktu dara pasākuma projektu pieejamu Komisijai, ETRG iestādei un valsts pārvaldes iestādēm citās dalībvalstīs, pievienojot projektam pasākuma pamatojumu, un informē par to Komisiju, ETRG un pārējās valsts pārvaldes iestādes. Valsts pārvaldes iestādes, ETRG un Komisija mēneša laikā var iesniegt komentārus attiecīgajai valsts pārvaldes iestādei. Viena mēneša termiņu nevar pagarināt. 4. Ja plānotā pasākuma, uz kuru attiecas 3. punkts, mērķis ir: a) noteikt konkrētu tirgu, kas nav viens no tirgiem, kuri norādīti ieteikumā saskaņā ar 15. panta 1. punktu; vai b) saskaņā ar 16. panta 3., 4. vai 5. punktu pieņemt lēmumu par to, vai uzņēmumu atzīt vai neatzīt par tādu, kam atsevišķi vai kopā ar citiem ir būtiska ietekme tirgū; vai c) uzlikt, grozīt vai anulēt kādu operatora pienākumu, piemērojot 16. pantu saistībā ar Direktīvas 2002/19/EK (Piekļuves direktīva) 5. pantu un 9. līdz 13. pantu un Direktīvas 2002/22/EK (Universālā pakalpojuma direktīva) 17. pantu, un šis pasākums ietekmētu tirdzniecību starp dalībvalstīm, un ja Komisija ir norādījusi valsts pārvaldes iestādei, ka tā uzskata, ka plānotais pasākums radītu šķērsli vienotajam tirgum vai ka tai ir radušās nopietnas šaubas par tā saderību ar Kopienas tiesību aktiem un jo īpaši 8. pantā minētajiem mērķiem, pasākuma projektu nepieņem vēl divus mēnešus. Šo termiņu nevar pagarināt. Komisija šādā gadījumā informē pārējās valsts pārvaldes iestādes par tās iebildumiem. 5. Šā panta 4. punktā minētajā divu mēnešu termiņā, Komisija var: a) pieņemt lēmumu attiecībā uz 4. punkta a) un b) apakšpunktā minētajiem pasākumu projektiem, liekot attiecīgajai valsts pārvaldes iestādei anulēt konkrēto pasākuma projektu; un/vai b) sniegt atzinumu attiecībā uz 4. punkta c) apakšpunktā minēto pasākuma projektu; vai c) pieņemt lēmumu atcelt atrunas attiecībā uz 4. punktā minēto pasākuma projektu. Komisija pirms lēmuma un/vai atzinuma pieņemšanas saskaņā ar a) līdz c) apakšpunktu maksimāli ņem vērā ETRG atzinumu. Lēmumam un/vai atzinumam saskaņā ar a) līdz c) apakšpunktu pievieno sīki izstrādātu un objektīvu analīzi par to, kāpēc Komisija uzskata, ka pasākuma projektu nevajadzētu pieņemt, pievienojot konkrētus priekšlikumus par pasākuma projekta grozīšanu. 6. Ja Komisija saskaņā ar 5. punkta a) apakšpunktu ir pieņēmusi lēmumu, ar ko attiecīgajai valsts pārvaldes iestādei pieprasa anulēt pasākuma projektu, valsts pārvaldes iestāde sešos mēnešos pēc Komisijas lēmuma pieņemšanas dienas groza vai anulē minēto pasākuma projektu. Ja pasākuma projektu groza, valsts pārvaldes iestāde saskaņā ar 6. pantā minētajām procedūrām organizē sabiedrisku apspriešanu un saskaņā ar 3. punkta noteikumiem atkārtoti paziņo Komisijai grozīto pasākuma projektu. 7. Attiecīgā valsts pārvaldes iestāde maksimāli ņem vērā citu valsts pārvaldes iestāžu, ETRG un Komisijas komentārus, un, izņemot 4. punkta a) un b) apakšpunktā minētos gadījumus, tā var pieņemt grozīto pasākuma projektu un, ja tā pasākuma projektu pieņem, par to paziņo Komisijai. Ja valsts pārvaldes iestāde nolemj grozīt attiecīgo pasākuma projektu saskaņā ar atzinumu, kas pieņemts saskaņā ar 5. punkta b) apakšpunktu, tā sešos mēnešos pēc Komisijas atzinuma pieņemšanas dienas rīko sabiedrisku apspriešanu saskaņā ar 6. pantā minētajām procedūrām un nosūta grozīto pasākumu Komisijai. Ja valsts pārvaldes iestāde ir nolēmusi negrozīt pasākuma projektu, pamatojoties uz atzinumu, kas pieņemts saskaņā ar 5. punkta b) apakšpunktu, tā arī dara zināmus šāda lēmuma iemeslus un sešos mēnešos pēc Komisijas atzinuma pieņemšanas dienas paziņo tos Komisijai. 8. Valsts pārvaldes iestāde paziņo Komisijai un ETRG visus galīgos pasākumus, uz ko attiecas 7. panta 3. punkta a) un b) apakšpunkts. 9. Ja valsts pārvaldes iestāde uzskata, ka ir steidzama vajadzība rīkoties, lai nodrošinātu konkurenci un aizsargātu lietotāju intereses, tā, atkāpjoties no 3. un 4. punktā izklāstītās procedūras, var nekavējoties pieņemt samērīgus un provizoriskus pasākumus. Tā tūlīt paziņo Komisijai, citām valsts pārvaldes iestādēm un ETRG minētos pasākumus, izklāstot to pilnīgu pamatojumu. Uz valsts pārvaldes iestādes lēmumu šādus pasākumus padarīt par pastāvīgiem vai pagarināt laikposmu, kādā tie ir piemērojami, attiecas 3. un 4. punkts.”;